Angel Gomes

**Adilson Angel Abreu de Almeida Gomes** (sündinud 31. augustil 2000 Londonis) on inglise jalgpallur, kes mängib poolkaitsjana Prantsusmaa kõrgliigaklubis Lille.

Ta on olnud Inglismaa jalgpallikoondise kapten U16, U17 ja U18 tasemel.

## Klubikarjäär
### Manchester United
#### Esimesed aastad
Gomes liitus 6-aastaselt Manchester Unitedi akadeemiaga ja sõlmis ametliku lepingu 13-aastaselt. Ta mängis klubi U17 meeskonnas turniiril Slovakkias oktoobris 2013. aastal enne klubiga liitumist mais 2014.

Oma esimesel hooajal, alles koolipoisina, nimetati teda tihti U18 meeskonna vahetusmeeste sekka ning ta tegi oma debüüdi hooaja viimasel päeval 14-aastaselt.

2015. aasta juulis nimetati Gomes kõige väärtuslikumaks mängijaks Manchester United Premier Cupil, kuigi tema meeskond lõpetas 12. kohal.

#### 2016–17
27. augustil 2016 sai Angel Gomesist noorim mängija, kes on akadeemia tasemel kübaratriki löönud aastast 2001, kuigi ta alustas mängu pingilt. Samuti sai temast klubi ajaloo kolmas noorim mängija, kes on Unitedi ridades kübaratriki löönud. Ta oli siis 15 aastat 11 kuud ja 29 päeva vana. Aprillis 2017 sai Gomes vigastada ning pidi seetõttu eemale jääma Dallas Cupist.

Mais sai temast läbi ajaloo noorim Jimmy Murphy aasta mängija auhinna võitja, olles löönud sel hooajal U18 meeskonnas 12 väravat ning kuuludes algkoosseisu 19 korral. Järgmisel päeval treenis ta koos esindusmeeskonnaga enne võimalikku kaasalöömist hooaja viimases Premier League'i mängus.

Gomes tegi oma debüüdi esindusmeeskonnas 21. mail 2017, kui vahetas välja Wayne Rooney 2:0 võidumängus Crystal Palace'i üle. Ta oli siis 16 aastat ja 263 päeva vana ning temast sai noorim mängija, kes on Machester Unitedit esindanud pärast Duncan Edwardsit aastal 1953. Samuti sai temast esimene 21. sajandil sündinud mängija Premier League'is.

#### 2017–18
13. detsembril 2017 sõlmis Gomes Manchester Unitediga oma esimese profilepingu. Kuu aega hiljem tegi ta oma FA Cupi debüüdi, asendades Marcus Rashfordi võidukas mängus Yeovil Towniga, mis lõppes skooriga 4:0.

### Lille
2020. aasta augustis sõlmis Gomes viieaastase lepingu Prantsusmaa kõrgliigaklubiga Lille. Hooajaks 2020–21 saadeti ta laenule Portugali kõrgliigaklubisse Boavista.

## Koondisekarjäär
Gomesi koondisekarjäär algas augustis 2015, kui ta mängis kaks korda Inglismaa U16 meeskonnas, mõlemad korrad USA vastu. Ta mängis U16 meeskonnas veel seitse korda, kahel korral kaptenina.

Gomes kutsuti U17 meeskonda augustis 2016 ning oma debüüdil lõi ta värava nelja minutiga, mängides Belgia vastu kaptenina. Oma teises mängus lõi Gomes veel kaks väravat ja andis väravasöödu 5:0 võidumängus Horvaatia vastu. Gomes lõi värava ka 8:1 võidus Saksamaa üle ning kvalifikatsioonimängudes U17 EM-ile, kuid pidi vigastusega turniirist eemale jääma. 2017. aasta U17 MM-il lõi Gomes ühe värava ning Inglismaa võitis turniiri.

U18 meeskonnas tegi Gomes debüüdi 1. septembril 2017, kui ta oli kapten 0:0 viigis Brasiiliaga.

2023. aastal tuli Gomes Inglismaa kuni 21-aastaste koondisega Euroopa omavanuste meistriks.

Inglismaa seeniormeeskonnas Gomes veel mänginud ei ole ning võib tulevikus valida ka Angola või Portugali meeskonnas mängimise.

## Mängustiil
Gomesi lemmikpositsioon on ründav poolkaitsja. Tema mängustiili on võrreldud Ronaldinhoga loovuse, rahulikkuse ja triblamisoskuse poolest. Jaanuaris 2015 kirjeldas endine Manchester Unitedi ääreründaja Nani Gomesit kui Manchester Unitedi uut tähtmängijat. Samuti on Manchester Unitedi akadeemia kasvandik Danny Webber öelnud, et "Gomes on veel väga väike, kuid ta näeb mängu kulgu sekundeid enne teisi. Angel on nagu Paul Scholes; ta suudab oma intelligentsusega mängu dikteerida."

## Eraelu
Angel Gomes on endise Portugali U21 koondise mängija, Angola päritolu Gil Gomesi poeg. Ta on sündinud Londonis, sel ajal kui tema isa mängis Hendon FC-s. Hiljem, kui ta isa läks mängima Salford Citysse, kolis ta Salfordi Manchesteris. Endine Manchester Unitedi mängija Nani on Gomesi ristiisa.

## Välislingid
# https://www.premierleague.com/news/84136
# https://www.premierleague.com/players/14830/Angel-Gomes/overview
# https://web.archive.org/web/20171030160716/http://resources.fifa.com/mm/document/tournament/competition/02/90/99/30/fu17_2017_squadlists_neutral.pdf
# http://thepeoplesperson.com/2014/05/22/picture-manchester-united-confirm-signing-angel-gomes-45611/
# http://www.manutd.com/en/Players-And-Staff/The-Academy/angel-gomes.aspx
# http://www.manutd.com/en/News-And-Features/Club-News/2015/Jul/gomes-wins-manchester-united-premier-cup-mvp-award.aspx
# http://www.manutd.com/en/Players-And-Staff/The-Academy/Academy-News/2016/Sep/angel-gomes-youngest-player-15-years-score-hat-trick-manchester-united-u18s-academy.aspx
# http://www.manutd.com/en/Players-And-Staff/Reserves/Reserves-News/2017/Apr/manchester-united-announce-travelling-squad-for-dallas-cup.aspx
# http://www.manutd.com/en/News-And-Features/Football-News/2017/May/Angel-Gomes-is-youngest-ever-winner-of-Manchester-United-Jimmy-Murphy-Young-Player-of-the-Year-award.aspx
# http://www.manutd.com/en/News-And-Features/Football-News/2017/May/jose-mourinho-provides-team-news-update-for-manchester-united-v-crystal-palace.aspx
# http://www.manutd.com/en/News-And-Features/Club-News/2017/Dec/angel-gomes-signs-first-professional-contract-with-manchester-united.aspx
# https://www.bbc.co.uk/sport/football/42742088
# http://www.thefa.com/england/all-teams/players?p=357035
# https://www.independent.co.uk/sport/football/premier-league/angel-gomes-manchester-united-young-player-of-the-year-training-first-team-goals-video-a7744586.html
# http://www.espnfc.co.uk/club/manchester-united/360/blog/post/3129583/meet-angel-gomes-the-16-year-old-rewriting-man-united-history-books
# http://www.soccerbase.com/players/player.sd?player_id=102840&season_id=149
# http://www.soccerbase.com/players/player.sd?player_id=102840&season_id=150